Author: Anu Joost
Last saved by: Asta Urb
Company: HLV

K O R R A L D U S

Haapsalu,	20.detsember 2005 nr 870

Lähteülesande kinnitamine
(Kastinina haljasala, Haapsalu)

Võttes aluseks kehtivat detailplaneeringut ja juhindudes kohaliku omavalitsuse korralduse seaduse § 6 lg 3 p 1, § 30, § 31, Haapsalu põhimääruse § 35 lg 1 p 2, § 63, ehitusseaduse § 19, Haapsalu linna ehitusmääruse § 23 ja § 24 ning haldusmenetluse seadusest Haapsalu Linnavalitsus

k o r r a l d a b:

1.	Kinnitada lähteülesanne nr 44-05 (lisatud) Kastinina haljasala projektile.
2.	Korraldus teha teatavaks ehituse- ja arhitektuurigrupile (A. Joost) korralduse koopia üleandmisega allkirja vastu.
3.	Korraldus jõustub teatavakstegemise päevast.
4.	Korraldus avalikustada väljapanekuga linnavalitsuse fuajees.
5.	Korralduse peale võib esitada kaebuse Tallinna Halduskohtule halduskohtumenetluse seadustikus sätestatud korras 30 päeva jooksul korralduse teatavakstegemisest.

Teet Kallasvee
Linnapea	Erko Kalev
	Linnasekretär

 
                                                                              Kinnitatud
                                                                              Haapsalu Linnavalitsuse  20.12.2005                                                            
                                                                              korraldusega nr 870

Haapsalu Kastinina haljasala projekti projekteerimise lähteülesanne

Projekteeritav ala:

1.	Kastinina maaüksus 
•	pindala 10709 m2
•	katastritunnus 183001:003:1010, kinnistu number 5523
•	maakasutuse sihtotstarve 100% üldmaa (Üm)
•	omanik Haapsalu linn
2.	Lahe tn 23 (maatükk 3)
•	pindala 2064m^2
•	katastritunnus 18301:003:0039
•	maakasutuse sihtotstarve 100% üldmaa (Üm)
•	omanik Haapsalu linn

Kujunemine:
Käsitletav ala asub Haapsalu vanalinna muinsuskaitseala kaitsevööndi loodepoolses osas, Eeslahe ja Suur-Liiva elamukruntide vahel. Ajaloolise nimetusega Kastinina kant oli 13. sajandil alles väike rannaäärne rahu, 1600-ndatel aastatel mannermaaga ühinenud neemik. 
Suur-Liiva tänav on üks selle Haapsalu osa vanematest tänavatest.
Kastininal asusid lautrikohad (18.saj. kaardi andmetel), kus randusid paadid Hiiumaalt ja Vormisilt. 
19.sajandi alguses laienes hoonestatud ala oluliselt. Rajati Bergfeldti mudaravila. Kavandatav ala moodustas mudaravila juurde kuulunud pargi  (pargi keskosas oli paviljon, lisaks tenniseväljak, kroketiplats jne).  Supelranna iseloomulikuks osaks olid supelsillad koos supelonnidega. 
70-ndatel aastatel ehitati endise mudaravila asemele polikliinik. Park muutus kujunduseta haljasalaks, mille piirded, paviljonid jms hävis.
90-ndate lõpus koostati uus detailplaneering, mille kohaselt Kastinina põhjakalda rannajoon nihkus ca 50m loodesse. Pargiala kavandati madala roostunud Eeslaheäärse kalda täitmisega ja Suur-Liiva tänava äärde planeeriti 5 väikeelamukrunti.
Tänaseks on neljale krundile ka elamud ehitatud, kaldakindlustused rajatud. 
Osaliselt on kasutatud järsku armeeritud betoonist kaldalõpetust, osaliselt lauget maakividest kaldaäärt. Kavandavat ala on täidetud. 

Hinnang tänasele olukorrale:
Kunagisest pargist on säilinud väga vähe, vaid üksikud põlised pärnad ja kastanid, mis jäid Suur-Liiva tänava äärde ka elamukruntidele. Projekteeritaval alal kõrghaljastus puudub. Puudub kergliikluse-jalutusteedevõrk, haljastus, valgustus.

Lähteülesanne:
Koostatava projekti üldiseks aluseks on kehtiv Kastinina detailplaneering, mis näeb ette projekteerida üldkasutatav park, mis liitub Haapsalu mereäärsete haljasaladega ühtseks tervikuks.

Planeering nägi ette antud alale rannaäärset palistava puiestee, paadisadama ja supelranna, samuti põllukividest muuli kaitseks talvise rüsijää eest. Paadisadama rajamisest Lembitu tänava pikendusele on loobutud ja järsk kaldakindlustus kulgeb ühtlaselt kuni lauge liivarannani. 

Teed: 
•	Kavandada kergliiklustee, mis jätkub ühelt poolt Vasikaholmile ja teiselt poolt Õhtu kaldasse. 
•	 Teel peaks olema ühendus Lembitu tänava pikendusega, samuti Suur-Liiva 15 ja 17 kruntide vahelt kulgeva 3m laiuse jalgteega, mis ühendab pargi Suur-Liiva tänavaga.
•	Pargiteede katteks kavandada graniitkivi sõelmed ja käidavamates osades betoonist sillutiskivi.  
•	Vertikaalplaneerimisega tagada sadevete ärajuhtimine.

Haljastus:
Koostada pargi haljastuse plaan (liigiline koosseis, istutuskohad). Jalgteede ümbrust muuta vaheldusrikkamaks puude ja põõsagruppidega.
Kõrghaljastuse kavandamisel pöörata tähelepanu merevaadetele ja neid mitte sulgeda kõrgeks kasvavate puudega. 
•	NB! Haljastuse planeerimisel arvestada, et  ala on oma kõrguse tõttu üleujutatav. Üleujutus ulatub kuni 2,0 meetrini. Istutatavad taimed peaksid olema vastupidavad merevee toimele 
•	Soovitavalt kasutada hõbepaju, pooppuud, põõsasmaranat ja kurdlehelist roosi.

Supelrand:
Arvestades ranna nappi maaala ei ole siia võimalik kavandada kõigile nõuetele vastavat supelranda. Projektis näha ette supluskoht , koos minimaalselt vajalikuga (tasandatud liivarand, riietuskabiinid, käimla).

Drenaaž: 
Kavandada murupindade ja teede drenaaž, tagamaks sade- ja sulavete piisav ärajuhtimine vältimaks teede ning haljastuse uhtumist. Kuna Lahe tn on Väikese viigi ja kavandatava haljasala vahel madalam täidetud rannaalast kipud sulavetega tänavale valguma pinnasesegust vett. Otstarbekas oleks kujundada tänava ja haljasala vahele korralik rentsel.

Valgustus:
Kavandada Kastinina promenaadi üldvalgustus. 
Taotleda Fortum Elekter OÜ-lt tehnilised tingimused välisvalgustuse projekteerimiseks.

Väikevormid:
Kavandada vajalik pargi inventar – istenurgad, pingid, prügiurnid, infokandjad.
Kavandada asukohad dekoratiivsetele pargiskulptuuridele (skulptuuride saamiseks võib korraldada nt konkursi).

Muud:
Töö käigus teha koostööd Vasikaholmi ranna projekteerijaga, et ühtlustada kergliiklusteede, valgustuse lahendused.

Vajalikud kooskõlastused: 
Linnavalitsus
Läänemaa Keskkonnateenistus
Võrguvaldajad (Fortum Elekter AS, AS Haapsalu Veevärk)

Projekt koostada eelprojekti tasemel. Projekt on aluseks eelarve koostamisele ja ehitusloa taotlemisele.  Ehitusloa saamiseks esitada Linnavalitsusele kooskõlastustega köidetud projekt 2 eksemplaris.
Põhiprojektis antakse objektidele ehitusjoonised.

Lisad:
1.	väljavõte detailplaneeringust, projekteeritava ala piiriga 

Lähteülesande koostasid:
              Tõnis Padu       ……………………………………..
              Anu Joost         ……………………………………..
              Krista Vilta        ……………………………………..